Jong stadsboere geniet ŉ Bosveld-veldskoolDie span jong boere na afloop van die veldskool – almal is beloon met ŉ sertifikaat (Foto verskaf) ŉ Groep stadsjapies het hulle in die week van 2 – 8 Oktober ingegrawe by Berchtesgaden Game Ranch & Lifestyle farm en meegemaak aan ŉ hoogtepunt op hulle jaarkalender, naamlik die Jong Stadsboer Veldskool. Twee van die studente het reeds ŉ vorige kamp meegemaak en dit soveel geniet dat hulle dit weer wou doen! Afstand het hulle ook nie afgeskrik nie: van sover as Kuruman het hulle gekom om ŉ week in die Bosveld te spandeer. Een van die vorige jong boere, Morgan Nieuwenhuizen, het die volgende te sê gehad oor die afgelope kamp: “Ek het die voorreg gehad om hierdie jaar weer die Jong Stadsboer Veldskool by te woon. Ek het verlede jaar vir die eerste keer kennis gemaak met die veldskool. Met groot opgewondenheid en angstigheid het ek die week aangepak en nie geweet wat om te verwag nie. Ons verwagtinge was oortref en ons kennis het soveel verbreed. Dit is geen wonder dat ek hierdie jaar besluit het om weer die Oktober-skoolvakansie weg van die huis af te spandeer nie. In goeie hande en beter geselskap het ek die avontuur aangepak! Vanjaar het die Jong Stadsboer Veldskool weereens my verwagtinge oortref. Van koeie melk, hanslammers bottel gee, spoorsny, in die plaasdam swem, boog en geweerskiet, uitslaap in die donkerte van die bosveldnatuur, daaglikse plaaswerk en nog baie meer, is ŉ perfekte manier om die besige stadslewe en tegnologie agter te laat en weer kind te wees.” Sy meen die hoeveelheid kennis wat sy in net een week opgedoen het, is “onbeskryflik en dis iets wat baie lank by my gaan bly”. Zani Theron het vanjaar vir die eerste keer die veldskool bygewoon. “Die eerste keer toe my pa in 2019 vir my gesê het ek gaan veldskool toe, het ek nie regtig besef wat dit behels nie. Dit was drie jaar gelede toe hy van Berchtesgaden se Jong Stadsboer Veldskool gehoor het, maar was ek toe nog te jonk om te gaan. Hierdie jaar was anders. Ek was oud genoeg. Ek kom uit ŉ ouerhuis waar jag en veldlewe en boerdery diep gewortel is. Al is dit nie noodwendig my passie nie, het my ouers my gestuur om iets nuuts te leer. Om buite my gemaksone te moet dink en doen. Hulle het gesê ek moet net ŉ goeie verwagting hê, en dat ek dalk net aangenaam verras gaan wees. Ek moet erken, ek was maar skepties. Ek was eers te bang om te gaan, maar het dadelik beter gevoel toe ek by Berchtesgaden aankom. Die mense wat ek daar ontmoet het, was altyd aangenaam en vrolik. Ek het die geleentheid gehad om saam met vreeslike oulike maats te kamp. Daar was altyd iets nuuts en altyd iets wat jou besig kon hou.” Sy voeg by dit was ŉ besige week en elke dag was vol aktiwiteite. “Ons het geleer om met plaasdiere te werk en hulle te versorg, waterlyne te lê en draadheinings te span. Ons het geweer- en booggeskiet, perd gery, potjiekos gemaak en baie pret gehad. My gunsteling was die spoorsny en boogskiet. Al was ons soms gedruk vir tyd en al was die aktiwiteite vol uitdagings, was die spanwerk baie lekker. Ons het selfs geslag en vleis verwerk, en kleilat gespeel. “Oom Wim het ons geleer oor sterrekyk, noodhulp, verskillende slange en hoe om moeilike situasies te hanteer. Ek het baie geleer oor die natuur en net weer laat besef watter voorreg ons in Suid Afrika het.” Sy sê saam met die baie leer het sy ook baie nuwe vriende gemaak en bowenal baie pret gehad. “Ek kan eerlik sê dat die week ŉ groot positiewe uitwerking op my gehad het. Toe ons by die plaas uitry, het ek maar huilerig gevoel. Asof ek iets en iemand moet agterlaat. Maar ek weet ek sal weer gaan en sal weer saam my nuwe vriende kan kuier. En aan oom Johannes en tannie Anneke, baie dankie vir ŉ wonderlike week. Sien julle gou weer!” Lees meer en kyk gerus hier: